Document ID: 32013D0710

KOMISJONI OTSUS,
2. detsember 2013,
millega muudetakse otsust 2012/757/EL, mis käsitleb Euroopa Liidu raudteesüsteemi käitamise ja liikluskorralduse allsüsteemi koostalitluse tehnilist kirjeldust
(teatavaks tehtud numbri C(2013) 8377 all)
(EMPs kohaldatav tekst)
(2013/710/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 17. juuni 2008. aasta direktiivi 2008/57/EÜ ühenduse raudteesüsteemi koostalitlusvõime kohta, (1) eriti selle artikli 6 lõike 1 teist lõiku,
ning arvestades järgmist:
(1)
Euroopa Parlamendi ja nõukogu 29. aprilli 2004. aasta määruse (EÜ) nr 881/2004 (millega asutatakse Euroopa Raudteeagentuur) (2) artikliga 12 nõutakse, et Euroopa Raudteeagentuur (edaspidi „agentuur”) tagaks koostalitluse tehniliste kirjelduste (edaspidi „KTKd”) kohandamise tehnika arengu, turusuundumuste ja sotsiaalsete nõuetega ning teeks komisjonile ettepanekuid selliste muudatuste tegemiseks KTKdes, mida ta peab vajalikuks.
(2)
13. juuli 2007. aasta otsusega K(2007) 3371 andis komisjon agentuurile raamvolituse teatavate toimingute teostamiseks kooskõlas nõukogu 23. juuli 1996. aasta direktiiviga 96/48/EÜ (üleeuroopalise kiirraudteevõrgustiku koostalitlusvõime kohta) (3) ning Euroopa Parlamendi ja nõukogu 19. märtsi 2001. aasta direktiiviga 2001/16/EÜ (üleeuroopalise tavaraudteevõrgustiku koostalitlusvõime kohta) (4). Kõnealuse raamvolituse tingimuste kohaselt pidi agentuur läbi vaatama raudteesüsteemi käitamise ja liikluskorralduse KTKd.
(3)
Olemasolevate tavaraudteesüsteemi käitamise ja liikluskorralduse KTKde liites A osutatakse Euroopa raudteeliikluse juhtimissüsteemi (ERMTS) kasutuseeskirjade versioonile 2, mis on välja töötatud Euroopa rongijuhtimissüsteemi (European Train Control System (ETCS)) nõuete kirjelduste (System Requirements Specifications (SRS)) versiooni 2.3.0.d alusel.
(4)
ERTMSi/ETCSi tehniliste kirjelduste kehtivad versioonid on arendusalus 2 ja arendusalus 3. ERTMSi/ETCSi arendusalusele 3 vastab ERTMSi kasutuspõhimõtete ja -eeskirjade versioon 3. See peab kajastuma käitamise ja liikluskorralduse KTKdes.
(5)
Agentuur andis 5. juulil 2012 välja soovituse (ERA/REC/05-2012/INT-ERTMS) ajakohastada ERTMSi kasutuspõhimõtete ja -eeskirjade versiooni, millele on viidatud komisjoni 14. novembri 2012. aasta otsuses 2012/757/EL, mis käsitleb Euroopa Liidu raudteesüsteemi käitamise ja liikluskorralduse allsüsteemi koostalitluse tehnilist kirjeldust ning millega muudetakse otsust 2007/756/EÜ (5).
(6)
Seega tuleb otsust 2012/757/EL muuta.
(7)
Käesoleva otsusega ettenähtud meetmed on kooskõlas direktiivi 2008/57/EÜ artikli 29 lõike 1 kohaselt loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2012/757/EL (käitamise ja liikluskorralduse KTK) I lisa liide A asendatakse järgmisega:
„Liide A
ERTMSi/ETCSi ja ERTMSi/GSM-Ri kasutuseeskirjad
ERTMSi/ETCSi ja ERTMSi/GSM-Ri käitamiseeskirjad on sätestatud tehnilises dokumendis „ERTMSi kasutuspõhimõtted ja -eeskirjad - versioon 3”, mis on avaldatud ERA veebilehel (www.era.europa.eu).”
Artikkel 2
Käesolevat otsust kohaldatakse alates 1. jaanuarist 2014.
Artikkel 3
Käesolev otsus on adresseeritud liikmesriikidele.
Brüssel, 2. detsember 2013

Labels: 7
8
15